**แผ่นดินไหวใหญ่จี๋จี๋** (จีน: 集集地震; พินอิน: *Jíjí dìzhèn*; เวด-ไจลส์: *Chi2-Chi2 Ti4-chên4*) เกิดขึ้นเมื่อวันที่ 21 กันยายน พ.ศ. 2542 เวลา 01:47 น. ตามเวลาในประเทศไต้หวัน (UTC+08:00) ซึ่งวันที่ดังกล่าวเป็นที่มาของอีกชื่อหนึ่งคือ **แผ่นดินไหวใหญ่ 921** (九二一大地震; *Jiǔ-èr-yī dàdìzhèn*) จุดเหนือศูนย์เกิดแผ่นดินไหวอยู่ในตำบลจี๋จี๋ เทศมณฑลหนานโถว ตอนกลางของประเทศไต้หวัน ห่างจากทะเลสาบสุริยันจันทราไปทางทิศตะวันตกเฉียงใต้ 9.2 กิโลเมตร หน่วยงานธรณีวิทยาสหรัฐอเมริกา (USGS) วัดขนาดของแผ่นดินไหวได้ 7.6–7.7 ตามมาตราขนาดโมเมนต์ ศูนย์กลางอยู่ลึกลงไปใต้ดิน 8 กิโลเมตร 

แผ่นดินไหวทำให้เกิดความเสียหายโดยเฉพาะอย่างยิ่งในพื้นที่เทศมณฑลหนานโถวและไถจง (ปัจจุบันคือนครไถจง) ตอนกลางของประเทศ มีสิ่งปลูกสร้างพังถล่มนับได้กว่า 50,000 แห่ง มีผู้เสียชีวิตมากกว่า 2,400 รายและบาดเจ็บกว่า 11,000 ราย ในจำนวนนี้ในกรุงไทเป เมืองหลวงของไต้หวัน มีผู้เสียชีวิต 87 ราย

แผ่นดินไหว
----------

แผนที่ ShakeMap โดย USGS แสดงความรุนแรงของแผ่นดินไหวหลัก
แผ่นดินไหวขนาด 7.6 Mw หรือขนาด 7.3 ตามมาตราริกเตอร์ ที่เกิดขึ้นครั้งนี้เป็นแผ่นดินไหวที่ทำความเสียหายให้กับประเทศไต้หวันมากที่สุดนับตั้งแต่แผ่นดินไหวเมื่อ ค.ศ. 1935 ขนาด 7.1 Mw ในพื้นที่ซินจู๋–ไถจง ซึ่งคร่าชีวิตผู้คนไปอย่างน้อย 3,500 ราย แผ่นดินไหวครั้งนี้ได้ปลดปล่อยพลังงานราว 2.1 × 1017 J ใกล้เคียงกับระเบิดไฮโดรเจน "ซาร์บอมบา"

แผ่นดินไหวจี๋จี๋เกิดขึ้นเมื่อเวลาประมาณตีสองในขณะที่ผู้คนกำลังหลับใหล รอยเลื่อนเชอหลงปู้ (車籠埔) ทางตะวันตกของเกาะไต้หวัน แตกผ่านสิ่งปลูกสร้างนับร้อยแห่ง เกิดดินถล่มรอบบริเวณศูนย์กลางแผ่นดินไหวหลายพันแห่ง พื้นที่เสียหายหนักที่สุดคือบริเวณภาคกลางของประเทศ ได้แก่ เทศมณฑลไทจุง หนานโถว และยฺหวินหลิน เมืองไทจุงซึ่งมีประชากรราว 1 ล้านคนพบความเสียหายอยู่ทั่วไปทั้งในเขตเมืองและปริมณฑล แรงสั่นสะเทือนรุนแรงยังเคลื่อนไปถึงภาคเหนือของประเทศซึ่งประชากรอาศัยอยู่หนาแน่นกว่า แผ่นดินไหวได้ทำให้อาคารสูง 2 แห่งในกรุงไทเป เมืองหลวงของไต้หวัน ซึ่งห่างจากศูนย์กลางแผ่นดินไหวไปทางทิศเหนือราว 150 กิโลเมตร พังราบ

ช่วงเวลาที่เกิดแผ่นดินไหว ประเทศไต้หวันเป็นประเทศที่มีโครงข่ายเครื่องตรวจวัดและสถานีเฝ้าสังเกตแผ่นดินไหวครอบคลุมมากที่สุดในโลก ทำให้สามารถเก็บข้อมูลต่าง ๆ ที่เกิดจากแผ่นดินไหวได้ "ดีที่สุด" เท่าที่เคยมีมา เครื่องตรวจวัดแห่งหนึ่งสามารถวัดค่าการเคลื่อนที่ของพื้นสูงสุดถึง 3 เมตรต่อวินาที ถือเป็นค่าสูงที่สุดเท่าที่เคยตรวจวัดบนโลก ในเทศมณฑลยฺหวินหลินพบปรากฏการณ์แผ่นดินเหลวที่ทำให้รากฐานอาคารพังทลายและมีทรายเดือดผุดเต็มบ่อน้ำ

### แผ่นดินไหวตาม

แผนที่ ShakeMap โดย USGS  
แสดงความรุนแรงของแผ่นดินไหวตามที่สำคัญ21 กันยายน พ.ศ. 2542 เวลา 02:16 น. ขนาด 6.7 Ms22 กันยายน พ.ศ. 2542 เวลา 08:14 น. ขนาด 6.8 Ms
ภายในเวลาเพียง 1 เดือนหลังแผ่นดินไหวหลัก กรมอุตุนิยมวิทยาไต้หวันบันทึกแผ่นดินไหวตามได้กว่า 12,911 ครั้ง แผ่นดินไหวตามขนาดใหญ่ครั้งหนึ่งเกิดขึ้นเมื่อวันที่ 26 กันยายน มีขนาด 6.8 ตามมาตราริกเตอร์ ทำให้สิ่งปลูกสร้างบางแห่งที่เสียหายอยู่ก่อนแล้วพังถล่ม เป็นผลให้มีผู้เสียชีวิตเพิ่มขึ้นอีก 3 ราย

ตารางแสดงแผ่นดินไหวตามที่มีความรุนแรงตั้งแต่ 6.0 Ms ขึ้นไป| วันที่ | เวลาท้องถิ่น(UTC+8) | พิกัด | ความลึก(กิโลเมตร) | ขนาดMs | อ้างอิง |
| --- | --- | --- | --- | --- | --- |
| 21 กันยายน 2542 | 01:57 น. | 23°55′N 121°02′E﻿ / ﻿23.91°N 121.04°E﻿ / 23.91; 121.04 | 7.7 | 6.4 |  |
| 21 กันยายน 2542 | 02:03 น. | 23°48′N 120°52′E﻿ / ﻿23.80°N 120.86°E﻿ / 23.80; 120.86 | 9.8 | 6.6 |  |
| 21 กันยายน 2542 | 02:16 น. | 23°52′N 121°02′E﻿ / ﻿23.86°N 121.04°E﻿ / 23.86; 121.04 | 12.5 | 6.7 |  |
| 21 กันยายน 2542 | 05:46 น. | 23°35′N 120°52′E﻿ / ﻿23.58°N 120.86°E﻿ / 23.58; 120.86 | 8.6 | 6.6 |  |
| 22 กันยายน 2542 | 08:14 น. | 23°50′N 121°03′E﻿ / ﻿23.83°N 121.05°E﻿ / 23.83; 121.05 | 15.6 | 6.8 |  |
| 22 กันยายน 2542 | 08:49 น. | 23°46′N 121°02′E﻿ / ﻿23.76°N 121.03°E﻿ / 23.76; 121.03 | 17.4 | 6.2 |  |
| 22 กันยายน 2542 | 20:17 น. | 23°44′N 120°59′E﻿ / ﻿23.74°N 120.98°E﻿ / 23.74; 120.98 | 24.0 | 6.0 |  |
| 26 กันยายน 2542 | 07:52 น. | 23°51′N 121°00′E﻿ / ﻿23.85°N 121.00°E﻿ / 23.85; 121.00 | 12.1 | 6.8 |  |
| 11 มิถุนายน 2543 | 02:23 น. | 23°54′N 121°07′E﻿ / ﻿23.90°N 121.11°E﻿ / 23.90; 121.11 | 16.2 | 6.7 |  |
|

ความเสียหาย
-----------

ความเสียหายของวัดอู่ชาง (武昌宮) ในตำบลจี๋จี๋ เทศมณฑลหนานโถว
ความเสียหายในตำบลต้าหลี่ เทศมณฑลไถจง
แผ่นดินไหวทำให้มีผู้เสียชีวิตทั้งสิ้น 2,415 คน บาดเจ็บมากกว่า 11,305 คน สูญหาย 29 คน สิ่งปลูกสร้างพังเสียหายโดยสิ้นเชิง 51,711 แห่ง เสียหายค่อนข้างมาก 53,768 แห่ง ซึ่งส่วนใหญ่เป็นอาคารสูงปานกลางโครงสร้างคอนกรีตเสริมเหล็ก แต่ออกแบบไม่ดีโดยเฉพาะโครงสร้างของชั้นแรก รวมมูลค่าความเสียหายกว่า 3 แสนล้านดอลลาร์ไต้หวันใหม่

พื้นที่ส่วนใหญ่ของประเทศถูกตัดไฟฟ้าเนื่องจากโรงไฟฟ้า สถานีไฟฟ้าหลายแห่งเสียหาย และโรงไฟฟ้านิวเคลียร์ 3 แห่งของไต้หวันได้ปิดตัวลงอัตโนมัติ โดยกลับมาทำการ 2 วันให้หลัง สะพานสำคัญเสียหายอย่างหนัก 102 แห่ง ซึ่งส่วนใหญ่ต้องรื้อถอนเพื่อสร้างใหม่ ทางหลวงภูมิภาคหมายเลข 8 ซึ่งเป็นทางสัญจรหลักเชื่อมภาคกลางระหว่างฝั่งตะวันออก-ตกเพียงแห่งเดียวในขณะนั้นก็เสียหายอย่างหนัก อีกทั้งยังเสียหายเพิ่มจากเหตุพายุหลังแผ่นดินไหว ทำให้เส้นทางบางส่วนถูกปิดมาจนถึงปัจจุบัน แผ่นดินไหวหลักและแผ่นดินไหวตามทำให้เกิดดินถล่มทั้งสิ้น 132 แห่งและมีผู้เสียชีวิตจากเหตุดังกล่าว โรงเรียนเสียหาย 870 แห่ง ในจำนวนนี้เสียหายอย่างหนัก 125 แห่ง หลายแห่งต้องปิดทำการเรียนการสอนหลายเดือนหรือแม้กระทั่งปิดถาวร

จำนวนผู้เสียชีวิต บาดเจ็บ และความเสียหาย  
แบ่งตามเมืองและเทศมณฑล| เขต | เสียชีวิต | บาดเจ็บสาหัส | สิ่งปลูกสร้างเสียหายทั้งหมด | สิ่งปลูกสร้างเสียหายบางส่วน |
| --- | --- | --- | --- | --- |
| เทศมณฑลหนานโถว | 886 | 678 | 23,127 | 16,792 |
| เทศมณฑลไถจง | 1,154 | 411 | 16,861 | 12,341 |
| นครไถจง | 113 | 47 | 1,484 | 4,953 |
| เทศมณฑลจางฮว่า | 29 | 11 | 1,048 | 3,054 |
| เทศมณฑลยฺหวินหลิน | 85 | 60 | 916 | 321 |
| เทศมณฑลเจียอี้ | 6 | 0 | 30 | 91 |
| เทศมณฑลไถหนาน | 1 | 0 | 1 | 1 |
| ไทเป | 87 | 7 | 76 | 325 |
| นครซินเป่ย์ | 46 | 29 | 230 | 3,264 |
| เทศมณฑลเหมียวลี่ | 6 | 196 | 529 | 473 |
| นครซินจู๋ | 2 | 1 | 5 | 0 |
| **รวม** | **2,415 คน** | **1,440 คน** | **44,307 แห่ง** | **41,615 แห่ง** |

การช่วยเหลือและกู้ภัย
---------------------

ซากจากการถล่มของอาคารตุงซิงในกรุงไทเป
หลังแผ่นดินไหวมีการจัดประชุมฉุกเฉินคณะรัฐมนตรีในทันทีเพื่อรับมือสถานการณ์ที่ตามมา วันเดียวกันนั้นกองทัพไต้หวันได้ระดมพลทหาร รวมทั้งทหารเกณฑ์จำนวนมากไปยังพื้นที่ประสบภัย เพื่อสนับสนุนการแจกจ่ายสิ่งจำเป็นฉุกเฉิน ทำความสะอาดเส้นทาง และช่วยชีวิตผู้ติดอยู่ในซากปรักหักพัง มีการใช้เฮลิคอปเตอร์ลำเลียงผู้บาดเจ็บจากพื้นที่ภูเขาไปยังโรงพยาบาลและบรรทุกสิ่งจำเป็นไปยังชุมชนที่ถูกตัดขาดจากโลกภายนอก นอกจากนี้กองทัพไต้หวันยังทำหน้าที่หลักคือกู้ร่างผู้เสียชีวิตออกจากซากปรักหักพัง

ผู้ติดอยู่ในซากปรักหักพัง หนึ่งในจำนวนท้าย ๆ ที่ถูกช่วยเหลือ คือเด็กชายอายุ 6 ขวบ ถูกช่วยชีวิตจากซากบ้านของเขาในเทศมณฑลไถจงโดยหน่วยกู้ภัยและค้นหาจากเกาหลีใต้และญี่ปุ่น เด็กชายติดอยู่ในซากนานกว่า 88 ชั่วโมงหลังเกิดแผ่นดินไหว ยิ่งไปกว่านั้น ภายหลังยังมีการพบสองพี่น้องที่ยังรอดชีวิตอยู่ใต้ซากอาคารตุงซิง (東星大樓) ที่พังถล่มในกรุงไทเปหลังเกิดแผ่นดินไหวไปแล้วกว่า 130 ชั่วโมง ซึ่งทำให้หน่วยกู้ภัยประหลาดใจ โดยสองพี่น้องประทังชีวิตอยู่ใต้ซากด้วยหยดน้ำที่พ่นจากสายฉีดน้ำดับเพลิง ผลไม้เสีย และปัสสาวะของพวกเขาเอง

อนุสรณ์
-------

ลู่วิ่งในสนามกีฬาโรงเรียนมัธยมศึกษากวังฟู่ยกตัวขึ้นตามแนวรอยเลื่อน
เหตุแผ่นดินไหวใหญ่ครั้งนี้ได้ประทับในความทรงจำของชาวไต้หวัน และมักจะกล่าวถึงในชื่อ **9-21** (九二一; *Jiǔ'èryī*) ตามวันที่เกิดเหตุ (21 กันยายน) ท่าทีความไม่พอใจของประชาชนต่อการรับมือสถานการณ์ของรัฐบาลมีเพียงน้อยนิด ซึ่งเป็นผลดีต่อพรรครัฐบาลโดยเฉพาะรองประธานาธิบดี เหลียนชัน ของไต้หวัน ที่จะเป็นตัวแทนพรรคก๊กมินตั๋ง ลงสมัครเลือกตั้งประธานาธิบดีในปีถัดไป (พ.ศ. 2543)

ตำบลวู่เฟิงซึ่งตั้งอยู่ทางใต้ของเทศมณฑลไถจง ได้รับความเสียหายจากแผ่นดินไหวมากเป็นพิเศษ โรงเรียนมัธยมศึกษาตอนต้นกวังฟู่ประจำหมู่บ้านตั้งอยู่บนรอยเลื่อนพอดี ทำให้พื้นที่สนามกีฬาของโรงเรียนบางส่วนยกตัวขึ้นตามแนวรอยเลื่อน ภายหลังจึงมีการจัดตั้ง "พิพิธภัณฑ์แผ่นดินไหว 921 แห่งไต้หวัน" ขึ้นในพื้นที่โรงเรียน ซึ่งพิพิธภัณฑ์แห่งนี้เป็นสาขาหนึ่งของพิพิธภัณฑ์วิทยาศาสตร์ธรรมชาติแห่งชาติ

ในตำบลจู๋ซาน เทศมณฑลหนานโถว พบรอยเลื่อนจากแผ่นดินไหวปรากฏชัดเจนโดยศาสตราจารย์แห่งมหาวิทยาลัยแห่งชาติไต้หวัน และใช้เป็นพื้นที่ศึกษาวิจัยในเดือนพฤศจิกายน พ.ศ. 2545 หลังจากนั้นในปี พ.ศ. 2556 พื้นที่ดังกล่าวได้รับการจัดตั้งเป็น "อุทยานอนุรักษ์รอยเลื่อนเชอหลงปู้" (車籠埔斷層保存園區) เพื่ออนุรักษ์รอยแตกของพื้นไว้ศึกษาและเป็นอนุสรณ์

พ.ศ. 2552 มีการจัดพิธีรำลึกเนื่องในโอกาสครบรอบ 10 ปีเหตุการณ์แผ่นดินไหว พิธีดังกล่าวจัดขึ้นหลายแห่งในอดีตพื้นที่ประสบภัย เช่น กรุงไทเป ตำบลตงซื่อ วู่เฟิง ผู่หลี่ จี๋จี๋ และจงซิงซินชุน มีการไว้อาลัยผู้เสียชีวิต ระลึกถึงหน่วยกู้ภัยที่เคยช่วยเหลือและฟื้นฟูเมืองขึ้นมาใหม่

ภาพ
---

| ภาพความเสียหายเพิ่มเติม |
| --- |
| 

|  |
| --- |
| ซากอาคารโรงกลั่นไวน์ข้าวในตำบลผู่หลี่ เทศมณฑลหนานโถว |
| ซากอาคารโรงกลั่นไวน์ข้าวในตำบลผู่หลี่ เทศมณฑลหนานโถว  |

|  |
| --- |
| ความเสียหายของเขื่อนฉือกังส่วนเหนือ (石岡壩) |
| ความเสียหายของเขื่อนฉือกังส่วนเหนือ (石岡壩)  |

|  |
| --- |
| เสาส่งไฟฟ้าแรงสูงในเทศมณฑลหนานโถว |
| เสาส่งไฟฟ้าแรงสูงในเทศมณฑลหนานโถว  |

|  |
| --- |
| แผ่นดินไหวทำให้ท่อประปาใต้ดินขนาดเส้นผ่านศูนย์กลาง 2 เมตร หนา 1.8 ซม. คดงอ |
| แผ่นดินไหวทำให้ท่อประปาใต้ดินขนาดเส้นผ่านศูนย์กลาง 2 เมตร หนา 1.8 ซม. คดงอ  |

 |

อ้างอิง
-------

1. 1 2 3  "Significant Earthquake Information". *ngdc.noaa.gov*. NOAA National Centers for Environmental Information. สืบค้นเมื่อ 19 September 2021.
2. ↑  "M 7.7 - Taiwan". *earthquake.usgs.gov*. เก็บจากแหล่งเดิมเมื่อ 20 September 2017. สืบค้นเมื่อ 7 February 2018.
3. ↑
4. 1 2 3  Chi-Chi Reconnaissance Team (2000). "Event report: Chi-Chi Taiwan earthquake" (PDF) (ภาษาอังกฤษ). Risk Management Solution. สืบค้นเมื่อ 11 พฤศจิกายน 2560. `{{cite web}}`: ตรวจสอบค่าวันที่ใน: `|accessdate=` (help)
5. ↑  Mori, J.; Tanaka, H. (2002). "Energy Budget of the 1999 Chichi, Taiwan Earthquake". *AGU Fall Meeting Abstracts*. **71**. Bibcode:2002AGUFM.S71E..09M.
6. ↑  Monastersky, R. (2 ตุลาคม 1999), *Taiwan Quake Floods Scientists with Data*, Science News, p. 213[*ลิงก์เสีย*]
7. 1 2 3  "The Chi-Chi, Taiwan Earthquake of September 21, 1999" (PDF) (ภาษาอังกฤษ). Earthquake Engineering Research Institute. ธันวาคม 1999.
8. 1 2  Edmonds & Goldstein 2001, p. 17.
9. ↑  "Fierce aftershock raises death toll". *Taipei Times*. 27 กันยายน 1999. p. 1.
10. ↑  "第044號 09月21日01時57分 規模6.4 南投日月潭地震站東偏北方 14.3 公里" (ภาษาจีนกลางสำเนียงไต้หวัน). 中央氣象局地震測報中心. คลังข้อมูลเก่าเก็บจากแหล่งเดิมเมื่อ 2016-03-02.
11. ↑  "第047號 09月21日02時03分 規模6.6 南投日月潭地震站南偏西方 10.6 公里" (ภาษาจีนกลางสำเนียงไต้หวัน). 中央氣象局地震測報中心. คลังข้อมูลเก่าเก็บจากแหล่งเดิมเมื่อ 2016-03-02.
12. ↑  "第048號 09月21日02時16分 規模6.7 南投日月潭地震站東方 13.7 公里" (ภาษาจีนกลางสำเนียงไต้หวัน). 中央氣象局地震測報中心. คลังข้อมูลเก่าเก็บจากแหล่งเดิมเมื่อ 2016-03-02.
13. ↑  "第064號 09月21日05時46分 規模6.6 嘉義阿里山地震站北偏東方 9.6 公里" (ภาษาจีนกลางสำเนียงไต้หวัน). 中央氣象局地震測報中心. คลังข้อมูลเก่าเก็บจากแหล่งเดิมเมื่อ 2016-03-02.
14. ↑  "第092號 09月22日08時14分 規模6.8 南投日月潭地震站東偏南方 15.4 公里" (ภาษาจีนกลางสำเนียงไต้หวัน). 中央氣象局地震測報中心. คลังข้อมูลเก่าเก็บจากแหล่งเดิมเมื่อ 2016-03-02.
15. ↑  "第094號 09月22日08時49分 規模6.2 南投日月潭地震站東南方 18.0 公里" (ภาษาจีนกลางสำเนียงไต้หวัน). 中央氣象局地震測報中心. คลังข้อมูลเก่าเก็บจากแหล่งเดิมเมื่อ 2016-03-02.
16. ↑  "第102號 09月22日20時17分 規模6.0 南投日月潭地震站南偏東方 17.4 公里" (ภาษาจีนกลางสำเนียงไต้หวัน). 中央氣象局地震測報中心. คลังข้อมูลเก่าเก็บจากแหล่งเดิมเมื่อ 2016-03-02.
17. ↑  "第128號 09月26日07時52分 規模6.8 南投日月潭地震站東偏南方 10.1 公里" (ภาษาจีนกลางสำเนียงไต้หวัน). 中央氣象局地震測報中心. คลังข้อมูลเก่าเก็บจากแหล่งเดิมเมื่อ 2016-03-02.
18. ↑  "第091號 06月11日02時23分 規模6.7 南投日月潭地震站東方 20.6 公里" (ภาษาจีนกลางสำเนียงไต้หวัน). 中央氣象局地震測報中心. คลังข้อมูลเก่าเก็บจากแหล่งเดิมเมื่อ 2016-03-02.
19. ↑  อ้างตาม National Fire Agency, Ministry of the Interior R.O.C
20. ↑  "Nuclear Power Plants and Earthquakes". World Nuclear Association. คลังข้อมูลเก่าเก็บจากแหล่งเดิมเมื่อ 2009-07-22. สืบค้นเมื่อ 2018-07-01.
21. ↑  Experiences 2006, p.1.
22. ↑  Experiences 2006, p.6.
23. ↑  Experiences 2006, p.7.
24. ↑  "921震災勞動情勢分析新聞稿" (ภาษาจีนกลางสำเนียงไต้หวัน). 行政院勞委會. 18 ตุลาคม 1999. คลังข้อมูลเก่าเก็บจากแหล่งเดิมเมื่อ 2013-06-06.
25. ↑  韓世寧、陳國東 (25 มกราคม 2000). "九二一集集大地震南投縣台中縣死亡情形調查報告，《疫情報導》" (ภาษาจีนกลางสำเนียงไต้หวัน). 衛生署疾病管制局.
26. ↑  Yu Sen-lun (22 กันยายน 1999). "Rescue workers struggling with shortages as military moves in to disaster areas". *Taipei Times*. p. 3.
27. ↑  "Hoping against the odds". *Taipei Times*. 25 กันยายน 1999. p. 1.
28. ↑  Chu, Monique (27 กันยายน 1999). "Tunghsing rescue arouses hope". *Taipei Times*.
29. ↑  Edmonds & Goldstein 2001, p. 16.
30. ↑  "National Museum of Natural Science -> Exhibition -> Permanent Exhibits -> Chelungpu Fault Preservation Park". Nmns.edu.tw. 28 ตุลาคม 2013. คลังข้อมูลเก่าเก็บจากแหล่งเดิมเมื่อ 2013-12-21. สืบค้นเมื่อ 2018-07-01.
31. ↑  Kao, Y.L. (2 กรกฎาคม 2009). "Cabinet to hold 921 earthquake commemorative activities: official". China Post.

บรรณานุกรม
----------

* *Experiences on Post-disaster Reconstruction for the 921 Earthquake*. Taiwan Historica. 2006. ISBN 978-986-00-7233-4.
* Edmonds, Richard L.; Goldstein, Steven M. (2001). *Taiwan in the Twentieth Century: A Retrospective View*. Cambridge University Press. ISBN 978-0-521-00343-8.

แหล่งข้อมูลอื่น
---------------

* วิกิมีเดียคอมมอนส์มีสื่อเกี่ยวกับ แผ่นดินไหวในจี๋จี๋ พ.ศ. 2542